Vuosi vuodelta on käynyt selvemmäksi, että vihreillä ja hallituksella on perustavanlaatuinen näkemysero. Budjetti budjetilta on käynyt ilmeisemmäksi, että vihreillä ja hallituksella on perustavanlaatuinen arvoero.

Nyt kun hallitus on antanut viimeisenkin budjettiesityksensä, pääsemme arvioimaan sen talouspolitiikan linjaa kokonaisuutena. Sen voi tiivistää kutakuinkin seuraavasti:

Hallitus on ottanut rahaa pienituloisilta ja antanut sitä suurituloisille.

Hallitus on alentanut fossiilisten tuontipolttoaineiden verotusta ja kiristänyt ilmastoa säästävien ratkaisujen verotusta.

Hallitus on leikannut julkisista palveluista ja lisännyt rahaa yksityisiin palveluihin.

Hallitus on leikannut niin kulttuurista, luonnonsuojelusta kuin kansainvälisestä yhteistyöstä vedoten tarpeeseen jarruttaa velkaantumista. Silti tehottomien veronalennusten takia hallituksen budjettiesitys vain kiihdyttää velkaantumista.

###

Häviäjiä hallituksen politiikassa ovat suomalaiset, joilla on ennestäänkin tukalaa. Hallitus on leikannut työttömiltä, opiskelijoilta, pienituloisilta työntekijöiltä, eläkeläisiltä, lapsilta ja sairailta.

Häviäjiä hallituksen politiikassa ovat suomalaiset, jotka tarvitsevat julkisia sosiaali- ja terveyspalveluita. Hallitus on vaikeuttanut hoitoonpääsyä, nostanut lääkkeiden kustannuksia ja leikannut mm. nuorisotyöstä.

Häviäjiä hallituksen politiikassa ovat suomalaiset, jotka tavoittelevat koulutusta ja sivistystä. Hallitus on leikannut aikuiskoulutuksesta, yliopistoilta, ammattikorkeakouluilta, vapaasta sivistystyöstä ja ammatillisesta koulutuksesta.

Häviäjä hallituksen politiikassa on myös Suomen luonto – ja lopulta suomalaisten tulevaisuus. Hallitus on leikannut niin vesiensuojelusta, joukkoliikenteestä, kansallispuistoista, pyöräilystä, luonnonsuojelusta kuin kotimaisesta, uusiutuvasta energiasta.

Valtion budjetissa puhutaan miljardeista euroista. Joskus jotain olennaista kiteytyy kuitenkin paljon pienempiin summiin. Sellainen on 24 miljoonaa euroa.

Sen verran te hallituksessa päätitte leikata lastensuojelun jälkihoidosta. Näyttäisikö hallituksen politiikka edes hitusen toisenlaiselta, jos budjettikirjan kanteen pitäisi painaa kuva leikkausten kohteesta, lastensuojelunuoresta?

###

Olisi epäreilua väittää, että kaikki häviäisivät hallituksen päätösten takia. Hallituksen politiikalla on toki myös voittajansa.

Hallituksen politiikasta voittavat suurituloiset. Laboren laskelmien mukaan vähintään miljoona euroa vuodessa tienaavat hyötyvät ylimmän marginaaliveron laskemisesta keskimäärin 130 000 euroa vuodessa.

Hallituksen politiikasta voittavat pankkiirit. Yksin Nordea tienaa yhteisöveron alennuksesta 27 miljoonaa euroa vuodessa. Sivumennen sanoen se on kolme miljoonaa euroa enemmän kuin hallitus säästää leikkaamalla lastensuojelunuorilta.

Hallituksen politiikasta voittavat myös Saudi-Arabia ja Iran. Hallituksen päätösten ansiosta ne pystyvät tienaamaan fossiiliriippuvuudellamme taas vähän enemmän ja vähän pitempään.

###

Hallituspuolueet ovat työttömyyskriisin keskellä toistaneet viimeaikaisia uutisia, jotka viittaavat talouden toipumiseen. Ne ovat tervetulleita.

Suomalaiset tarvitsevat työpaikkoja. Valtio tarvitsee verotuloja. Kansantalous tarvitsee investointeja.

Yrittäjänä iloitsen jokaisesta yrityksestä, joka lähtee lentoon. Mutta välillä on paikallaan kysyä, millä hinnalla kasvu syntyy.

Kasvu, joka revitään ihmisten hyvinvoinnista, ei ole paljonkaan arvoinen.

Kasvu, jolle uhrataan Suomen luonto, ei ole paljonkaan arvoinen.

Kasvu, jonka nimissä lapsia suistetaan köyhyyteen, ei ole paljonkaan arvoinen.

Suomen tulevaisuus ei voi olla kaivosten avaamisessa luonnonsuojelualueille. Suomen tulevaisuus ei voi olla vanhojen metsien hakkaamisessa kiinalaisten vessapaperiksi. Suomen tulevaisuus ei voi olla hallitsemattomassa datakeskusbuumissa. 

Vihreille talous on tärkeä väline. Mutta vihreille talous on silti aina vain väline tavoitella jotain vielä paljon arvokkaampaa: sivistystä, hyvinvointia ja hyvää elämää maapallon rajoissa.

###

Jag promenerar till jobbet varje dag förbi Mannerheims ryttarstaty. Det var just hemma hos Carl Gustaf Emil Mannerheim som Mannerheims Barnskyddsförbund grundades 4.10.1920.

Kävelen joka aamu töihin Mannerheimin ratsastajapatsaan ohi. Juuri Carl Gustaf Emil Mannerheimin kotona perustettiin 4.10.1920 Mannerheimin Lastensuojeluliitto.

Orpon hallitus on leikannut sosiaali- ja terveysjärjestöjen rahoituksen noin puoleen. Näin rajut leikkaukset iskevät vääjäämättä myös kohtaavaan työhön.

Leikkausten takia Mannerheimin Lastensuojeluliitto joutuu nyt luopumaan vanhempainryhmien koulutuksista, leikkipäiväohjelmasta ja tyttöjen mielenterveyttä tukevasta työstä. Järjestö joutuu vähentämään myös mm. tukioppilastoimintaa. Viime viikolla liiton Hämeen piiri ilmoitti irtisanovansa koko henkilöstönsä.

Mannerheimin Lastensuojeluliiton perustamisjulistuksessa vuodelta 1920 todetaan näin:

”Työn päämääränä olkoon että jok’ainoa Suomen lapsi äidinkohdusta lähtien ja kautta koko kasvinaikansa saa oikeutetun osan siitä hellyydestä ja huolenpidosta, joka yksinään voi laskea pohjan heidän kehitykselleen hyviksi ja hyödyllisiksi kansalaisiksi.”

En olisi koskaan uskonut näkeväni hallitusta, joka leikkaa jopa Mannerheimin Lastensuojeluliitolta, jotta rahaa riittäisi veronalennuksiin suuryrityksille ja suurituloisille.
